Sekolah Menengah Kebangsaan Agama Sultan Azlan Shah

Bermula sebagai SMKA Perak (1 Januari 1984 - 16 Jun 1988)

Sekolah Menengah Kebangsaan Agama Sultan Azlan Shah (SMKASAS) atau dahulunya Sekolah Menengah Kebangsaan Agama Perak (SMKAP) telah ditubuhkan pada 1 Januari 1984 yang juga merupakan SMKA yang pertama di negeri Perak ini.
Pengambilan pelajar perintisnya dibuat pada 16 Januari 1984, iaitu seramai 106 orang pelajar terpilih dari seluruh Perak ditempatkan di Tingkatan Satu. Pada ketika itu, sekolah ini masih tidak mempunyai bangunannya sendiri dan hanya menumpang di bangunan Sekolah Menengah Gunung Rapat, Ipoh. Hanya terdapat dua blok asrama kepunyaan Sekolah Menengah Gunung Rapat yang dipinjamkan secara penuh untuk penginapan pelajar SMKAP.

Ditukar kepada SMKA Sultan Azlan Shah (16 Jun 1988 - kini)

Pada tanggal 18 Disember 1987 ia dipindahkan ke bangunan baru di Seri Iskandar, Perak. Bilangan tenaga pengajar pada ketika itu adalah seramai 32 orang. Sekolah ini telah dirasmikan pada 16 Jun 1988 oleh DYMM Paduka Sultan Perak, Sultan Azlan Muhibuddin Shah Ibni Al Marhum Sultan Yusuf Izzuddin Shah. Bersempena dengan perasmian itu, nama sekolah daripada SMKA Perak telah ditukar kepada SMKA Sultan Azlan Shah bersempena dengan nama baginda.

Pencapaian sekolah

Sekolah Menengah Kebangsaan Agama Sultan Azlan Shah (SMKASAS) telah melalui banyak pengalaman yang manis dan membanggakan sepanjang 25 tahun usianya. Pencapaian cemerlang di bidang kurikulum dan juga kokurikulum menjadikannya unggul di persada pendidikan negara.
Buktinya, pada tanggal 15 Mei 2009, Sekolah Menengah Kebangsaan Agama Sultan Azlan Shah (SMKASAS) telah dianugerahkan penarafan Sekolah Kluster Kecemerlangan Akademik oleh Kementerian Pelajaran Malaysia. Penarafan ini amat membanggakan kerana usaha jitu yang berterusan oleh semua pihak telah membuahkan hasil.
Pada tahun 2016, SMKASAS telah menunjukkan peningkatan di dalam peperiksaan awam 2016. Dalam Pentaksiran Tingkatan 3 (PT3), SMKASAS telah memperoleh keputusan cemerlang iaitu seramai 30 orang memperoleh 11A. Dalam Sijil Pelajaran Malaysia (SPM), seramai 3 orang memperoleh keputusan 11A dan di dalam Sijil Tinggi Pendidikan Malaysia (STPM) seramai 2 orang memperoleh keputusan 4A.

18 Mei 2009

Hari bersejarah sekolah sekali lagi menjelma di mana bertarikh 18 Mei 2009 bersamaan 23 Jamadil Awwal 1430H D.Y.M.M Paduka Seri Sultan Azlan Muhibbuddin Shah Ibni Almarhum Sultan Yussuf Izzuddin Shah dan D.Y.M.M Raja Permaisuri Perak telah berkenan hadir ke Majlis Perasmian Sambutan Jubli Perak Dan Hari Anugerah Kecemerlangan SMKA Sultan Azlan Shah Seri Iskandar Sempena 25 Tahun pemerintahan baginda dan juga 25 tahun usia SMKASAS.

22 April 2017 [1]

Sultan Perak, Sultan Nazrin Muizzuddin Shah ibni Almarhum Sultan Azlan Muhibbuddin Shah Al-Maghfurlah berkenan menghadiri Hari Anugerah Kecemerlangan Sekolah Menengah Kebangsaan Agama Sultan Azlan 2017 pada 22 April 2017 bersamaan 25 Rejab 1438H
Yang turut hadir, Pengerusi Jawatankuasa Agama Islam, Pendidikan Islam dan Pembangunan Sahsiah negeri, Datuk Mohd Nizar Zakaria; Setiausaha Kerajaan Negeri, Datuk Seri Abdul Puhat Mat Nayan serta Pengarah Pendidikan Negeri, Mat Lazim Idris.
Pada majlis itu, Sultan Nazrin turut menyampaikan anugerah kepada 40 pelajar sekolah berkenaan yang memperoleh keputusan cemerlang dalam peperiksaan dalaman. Baginda turut menyampaikan anugerah kepada 47 pelajar yang cemerlang dalam peperiksaan awam, termasuk Pentaksiran Tingkatan 3 (PT3), Sijil Pelajaran Malaysia (SPM) serta Sjil Tinggi Persekolahan Malaysia (STPM) bagi tahun 2016. Baginda juga berkenan menyampaikan anugerah kepada guru panitia bagi peperiksaan awam 2016, selain tiga anugerah kepada tokoh pelajar. Sultan Nazrin turut berkenan memberi sumbangan RM200,000 kepada pihak sekolah bagi membantu memperkasa program pendidikan di sekolah berkenaan.